১৯৬১-৬২ অর্থ বছরে বিএডিসি’র সূচনালগ্নে মাত্র ১৫৫৫টি শক্তিচালিত পাম্প দ্বারা সেচ কার্যক্রম শুরু করে। ১৯৬৭-৬৮ সালে বিএডিসি গভীর নলকূপ স্থাপন করে সেচকাজে ভূগর্ভস্থ পানি ব্যবহার শুরু করে এবং ১৯৭২-৭৩ অর্থ বছরে সেচ কাজে ব্যবহার তথা খাদ্য উৎপাদন বৃদ্ধির লক্ষ্যে অগভীর নলকূপ সরবরাহ ও স্থাপন শুরু করে। বর্তমানে দেশে ১৬৭১৭৫টি শক্তিচালিত পাম্প (এলএলপি), ৩৬৫৬৬টি গভীর নলকূপ এবং ১৫,৪৯৭১১ টি অগভীর নলকূপ সেচ কাজে ব্যবহূত হচ্ছে। এ ছাড়াও কিছু হস্তচালিত ও সনাতন পদ্ধতির যন্ত্রপাতি দ্বারা সেচ কাজ পরিচালনা করে সর্বমোট ৫৪.৪৮ লক্ষ হেক্টর জমিতে সারাদেশে বোরো মৌসুমে সেচ প্রদান নিশ্চিত করেছে (বিএডিসি জরিপ প্রতিবেদন ২০১৪-১৫)। বিএডিসি ভূপৃষ্ঠস্থ পানি সংরক্ষণ এবং গ্র্যাভিটি ফ্লো পদ্ধতিতে সেচ কাজ সম্পন্ন করার জন্য রাবার ড্যাম নির্মাণ কাজ করছে। ইতোমধ্যে ৪টি রাবার ড্যাম নির্মিত হয়েছে এবং রাবার ড্যাম ওহাইড্রলিক এলিভেটেড ড্যাম স্থাপনের জন্য একটি প্রকল্প বাস্তবায়িত হচ্ছে। বিএডিসি ঢাকা বিভাগের বিভিন্ন জেলায় ১১টি সৌরবিদ্যুৎচালিত পাম্প স্থাপন করেছে। এতদ্ব্যাতীত বিএডিসি সেচ ব্যবস্থাপনা, মেরামত ও রক্ষণাবেক্ষণ বিষয়ে প্রশিক্ষণ প্রদানের মাধ্যমে প্রয়োজনীয় সেচ পানি ব্যবহার বিষয়টি কৃষকের নিকট গ্রহণযোগ্য করে তুলেছে। বর্তমানে ক্ষুদ্রসেচ উন্নয়নে বিএডিসি বিভিন্ন প্রকল্প/কর্মসূচি বাস্তবায়ন করছে।